Näyttää selvältä, ettei eduskunnasta löydy yli sataa kansanedustajaa, jotka tukisivat prosenttirajan nostamista, kirjoittaa Iltalehden toimittaja Olli Waris.

Mikä yhdistää Li Anderssonia (vas), Mika Niikkoa (ps), Satu Hassia (vihr), Outi Alanko-Kahiluotoa (vihr), Antti Rinnettä (sd), Pekka Puskaa (kesk), Pertti Salolaista (kok), Tapani Tölliä (kesk), Veronica Rehn-Kiveä (r), Susanna Huovista (sd), Sari Tanusta (kd), Antero Laukkasta (kd) ja Päivi Räsästä (kd)?

Vastaus: alkoholipolitiikka.

Kansanedustajia vasemmistoliitosta kokoomukseen ilmoittautui tiistaina alkoholilain lähetekeskustelussa vastustamaan kaupoissa, huoltamoilla ja kioskeissa myytävien oluiden, siiderien, lonkeroiden ja juomasekoitusten prosenttirajan nostamista 4,7 prosentista 5,5 prosenttiin.

- Ovatko jotkut oikeasti äänestäneet itselleen edustajan, joka edistää solumyrkkyjen saatavuutta eikä kanna vastuuta toisista kansalaisista? Tanus kysyi.

- Miksi tuoda esitys, joka tuottaa niin paljon kärsimystä, kuolemia, järjestysvalvonnan häiriöiden kasvua, rattijuopumusta ja niin edelleen? Laukkanen tivasi.

- Keppana vaihdetaan neloseen ja haitat senkun kasvavat, Huovinen tokaisi.

- Työpaikkoja saadaan lisää vain sosiaali- ja terveydenhuollon sektorille, koska haitat lisääntyvät, Alanko-Kahiluoto epäili.

- Humalahakuinen juominenhan lisääntyy sitä myöten, jos limuviinat tulevat helposti saatavaksi. Niiden mukana voivat tulla alkoholipitoiset jäätelöt ja energiajuomat, Niikko ennakoi.

- Vahvempien juomien siirtäminen ruokakauppoihin lisää kokonaiskulutusta johtuen siitä, että hinta alenee ja saatavuus paranee, ja kokonaiskulutuksen kasvun myötä alkoholista koituvat yhteiskunnalliset, sosiaaliset ja terveydelliset ongelmat kasvavat, Andersson sanoi.

- Ollaanko valmiit lisäämään alkoholin saatavuutta väkevien alkoholien osalta, Rinne kysyi.

***

Entä mikä yhdistää Markus Mustajärveä (vas), Antti Kaikkosta (kesk), Sinuhe Wallinheimoa (kok), Rami Lehtoa (ps), Timo Heinosta (kok), Ritva Elomaata (ps), Simon Eloa (s), Leena Merta (ps) ja Sari Sarkomaata (kok)?

Vastaus: alkoholipolitiikka.

Kansanedustajia vasemmistoliitosta kokoomukseen ilmoittautui tiistaina kannattamaan prosenttirajan nostamista 4,7 prosentista 5,5 prosenttiin.

- Alkoholin suurkuluttajat, joita kansankielessä juopoiksi kutsutaan, juovat, rähisevät ja kaatuilevat ja joutuvat ensiapuun paikattavaksi, vaikka Suomessa olisi kieltolaki voimassa ja kaupasta saisi vain ykkösmaitoa — juopot juovat kumminkin, Lehto päätteli.

Lehto sanoi, että hän haluaisi ostaa ruokakaupasta valkoviiniä risoton mausteeksi, mutta harmitteli, että laki ei sitä salli.

Mustajärvi taas äimisteli, että salikeskustelusta on syntynyt sellainen kuva, että maailmanloppu tulee 4,7:n ja 5,5:n prosentin välissä, ja kaipaili alkoholikeskusteluun alueellisen tasa-arvon näkökulmaa.

- On aivan eri asia se, jos asuu sillä tapaa, että Alko on saman talon kivijalassa kuin että se on sadan kilometrin päässä omasta asuinpaikasta, Savukoskelta Lapista kotoisin oleva Mustajärvi sanoi ja vitsaili puhuvansa omasta asiastaan.

- Kauppa hyötyisi uudistuksesta, varsinkin nuo sadat ja sadat pikkukaupat maaseuduilla, Wallinheimo säesti.

Heinonen hyökkäsi vihreiden kimppuun, jotka loistivat salikeskustelussa poissaolollaan Alanko-Kahiluotoa ja Krista Mikkosta lukuunottamatta.

- Vaalikoneessa Alanko-Kahiluoto totesi, että olisi hienoa, jos maukkaammat vahvat oluet tulisivat kaupan hyllylle, Heinonen huomautti ja lisäsi, että vihreistä muun muassa Touko Aalto ja Emma Kari kannattivat vaalikoneessa jopa viinien tuomista ruokakauppaan.

***

Kumpi ryhmä pääsi enemmän ääneen tiistaina?

Prosenttirajan nostamisen vastustajat, ylivoimaisesti. Näyttää selvältä, ettei eduskunnasta löydy yli sataa kansanedustajaa, jotka tukisivat vahvempien juomien myynnin vapauttamista loppusyksyn äänestyksessä.

Prosenttikeskustelun alle on jäänyt muu lakipaketti, joka pitää sisällään muun muassa ravintoloiden aukioloaikojen vapauttamisen, Alkon aukioloaikojen väljentämisen, pienpanimoiden ulosmyyntioikeuden ja happy hour -mainostamisen sallimisen.

Lakiin sisältyy sellainenkin kuriositeetti, että alkoholijuomien vähittäismyyntiä voitaisiin harjoittaa jatkossa liikkuvasta myymälästä eli esimerkiksi myymäläautosta tai -veneestä.

Oletettavaa on, että eduskunta pitää prosenttirajan ennallaan ja näyttää muuten vihreätä valoa alkoholilain uudistukselle perustellen sitä normienpurulla, työpaikkojen luomisella ja ravintola-alan edellytysten parantamisella.

Yksi alkoholikeskustelun vakiomantroista onkin se, että kulutusta on siirrettävä kodeista ravintoloihin, valvottuihin olosuhteisiin. Työllistämisargumentin toki ymmärtää, mutta kysyä voi, mitä kamalaa on oluen, jopa nelosoluen, nauttimisessa kotisohvalla?

Cheekiä lainaten: eikö sokka lähde helpommin irti ravintolaolosuhteissa? Kalsaritissuttelun puolustajat kaikissa puolueissa yhtykää!